Il-pjani lokali li jsiru m'humiex hemm għal dejjem. Jeħtieġ li jkunu aġġornati minn żmien għal żmien skond dak li jkun jeħtieġ il-pajjiż. Mhux kulħadd jagħti prijorita' lill-istess affarijiet. Min iħares sal-pont ta' imnieħru, (short term) bħalma qed jagħmel il-Gvern Laburista li għandna illum kif ukoll kif għamel il-Gvern Nazzjonalista ta' qablu, jagħti prijorita' lill-industrija tal-bini għax iqies l-kontribut li suppost illi din l–industrija qed tagħti lill-ekonomija tal-pajjiż. Bħalma ġara f'pajjiżi oħra b'konsegwenzi diżastrużi, l-investiment fil-propjeta' hu bużżieqa li f'pajjiżna ukoll għad trid tinfaqa' u meta tinfaqa' ser iweġġgħu ħafna nies. J'alla ddum ma tinfaqa' u sa dakinnhar nittama li min għandu jiftaħ għajnejħ ikun fetaħom beraħ u jkun diġa beda jirrimedja. Hemm bżonn urġenti li nifhmu li l-industrija tal-bini għandha bżonn tkun ristrutturat. Ma tistax tibqa' tipproduċi iktar propjetajiet reżidenzjali biex il-parti l-kbira minnhom jibqgħu vojta. Hemm ħtieġa li din l-industrija tkun mgħejjuna tfittex toroq oħra. Hemm ħafna modi kif dan jista' jsir. Il-programm elettorali ta' Alternattiva Demokratika għall-elezzjoni ta' Marzu 2013 kien ċar fuq din il-materja. Kien l-uniku wieħed li tkellem ċar fuq l-industrija tal-bini u dwar il-ħtieġa li ma jkollnix iktar proġetti massiċċi ta' kostruzzjoni reżidenzjali. 72,150 post residenzjali vojt ifisser ħela tar-riżorsi tal-pajjiż. Ifisser ħela ta' art. Ifisser ħela ta' kapital investit li seta' faċilment ġie investit f'oqsma oħra iktar produttivi. Ifisser ħela ta' riżorsi umani li huma dedikati biex jipproduċu bini destinat li jibqa' vojt. Riżorsi umani li l-pajjiż jeħtieġ f'oqsma iktar produttivi. Għall-ġid tagħhom, għall-ġid ta' familtom, għall-ġid tal-pajjiż. L-industrija tal-bini għandha impatti negattivi ekonomiċi, soċjali u ambjentali. Ir-reviżjoni tal-pjani lokali hi l-opportunita tad-deheb biex nibdew mexjin fi triq li fuq medda ta' żmien hi inqas problematika. Triq iebsa u diffiċli. Triq ta' sagrifiċċju. Triq li tirrikonoxxi li ġaladarba hawn dan il-bini kollu vojt ma nistgħux nibqgħu nibnu bl-istess ritmu. Ifisser ukoll li jeħtieġ li jonqsu l-impieġi fl-industrija tal-bini u jinħolqu f'oqsma oħra. Mhux faċli. Imma l-problema saret daqshekk kbira għax Gvern wara l-ieħor għaddas rasu fir-ramel, bħan-ngħam. Hi l-unika triq li tagħmel sens. Għax ikunu ifisser li bħala pajjiż bdejna ġejjin f'sensina. kif gie ippubblikat fuq iNews nhar l-Erbgha 4 ta' Settembru 2013